U sisačkom Parku dr. Franje Tuđmana ponovno je devastiran spomenik poginulim hrvatskim braniteljima, a incident se dogodio u noći sa subote na nedjelju, javlja Večernji list.







Spomenik, odnosno njegov vječni plamen, vandali uništavaju već godinama, a ovaj put su na njega naslagali nekoliko koševa za smeće i zapalili ih. Koševi su izgorjeli, a plamen se ugasio

Policija je objavila da traga za počiniteljima, a slični incidenti na vječnom plamenu ponavljaju se godinama pa bi bilo vrijeme da se spomenik osigura kamerama.

Ministarstvo hrvatskih branitelja najoštrije osuđuje vandalski čin devastiranja spomenika poginulim hrvatskim braniteljima u Sisku, koji je u nedjelju, 27. listopada 2019., osvanuo oskrvnut.

Pod okriljem noći, nepoznati je počinitelj ili više njih divljački devastirao spomenik na kojem su upisana imena hrvatskih branitelja, onih koji su svoj život položili na oltar domovine kako bi svi mi danas mogli živjeti i uživati u slobodi i demokraciji.

Spomenik pred kojim se njihove obitelji klanjaju žrtvi svojih najmilijih, spomenik pred kojim izaslanstva odaju počast svojim poginulim vitezovima, spomenik pred kojim bi svaki dobronamjeran prolaznik trebao zastati i zahvaliti im.

Hrvatski branitelji su temelj hrvatskog društva, a naši poginuli vitezovi kamen temeljac hrvatske države. Njima u čast dižemo spomen-obilježja diljem Lijepe Naše, a u njihovu zaštitu dižemo glas i poručujemo – ne damo na hrvatske branitelje kao što oni nisu dali na Hrvatsku!

Ministarstvo hrvatskih branitelja izražava zabrinutost zbog ovog vanadlskog čina koji je, nažalost, jedan u nizu sramotnih napada na spomen-obilježja iz Domovinskog rata. Stoga pozivaju nadležne institucije da poduzumu sve kako bi se što prije otkrili i sankcionirali počinitelji ovog i sličnih vandalizama.

Priopćenjem se oglasila i Gradska organizacija sisačkog HDZ-a iz koje je poručeno da danas ne samo da treba osuditi taj vandalski čin, već svi ozbiljno trebaju shvatiti zadatak i učiniti sve kako se više ne bi uznemiravali oni čija su imena zapisana na spomeniku.

“Na Spomeniku poginulim hrvatskim braniteljima u Sisku upisana su imena najvećih heroja u hrvatskoj povijesti jer su ostvarili tisućljetni san Hrvatica i Hrvata o samostalnoj i neovisnoj državi. Naši heroji položili su svoje živote na oltar domovine zbog nas i ne zaslužuju da se uništava mjesto na kojem bi im se svaki dan trebali pokloniti i zahvaliti za naš život.

Jer njih više nema, a mi smo tu. Zbog njih. Vječni plamen koji gori pred spomenikom, sjećanje je na njih čije su majke, očevi, supruge i djeca noćima neutješno plakale. A svima njima noćas je vandalskim činom bešćutno i okrutno ostavljena hladna pljuska”, stoji između ostalog u priopćenju koje je potpisao predsjednik GO HDZ-a Ivan Celjak.

Megy M. /Foto:screenshot